有錢大晒!英超擬推「豪華稅」代替扣分
2024年04月05日 15:01
東網電視
更多新聞短片
曼城面對超過100項財務違規指控,有望逃過扣分厄運。(Getty Images)
英超今季對各球會財政審查嚴格,愛華頓同諾定咸森林先後因違反「盈利及可持續發展條例」,被扣聯賽6分及4分。據英國《每日郵報》報道,英超球會擔心嚴厲處分會影響佢哋「最富貴聯賽」地位,有意改用美式嘅「豪華稅」代替扣分,好大機會喺6月投票通過。
有愛華頓被重罰先例,英超球會喺1月轉會窗非常「忍手」,擔心會成為下支被祭旗球隊,消息指呢種恐荒,令唔少球隊覺得財政公平條例失去原有意義,令佢哋唔夠膽花錢招攬頂級球星,從而令英超水平下跌。據報多間球會認為美國MLB同NBA嘅「豪華稅」,係代替扣分嘅最佳方法,如果球會超出花費上限,就要被徵收重稅,而款項會由其他「守規則」球隊均分。
報道指呢個方案得到多數球會支持,目前20支英超球隊有17隊讚成,而通過條例只需要14張讚成票就可以成事,預計6月份嘅會議有機會通過新例。